Die NG gemeente Rietbron is een van die kleinste gemeentes van die Nederduitse Gereformeerde Kerk se Oos-Kaaplandse Sinode. Die dorpie Rietbron, wat sy ontstaan aan die stigting van dié gemeente te danke het, lê min of meer halfpad tussen Beaufort-Wes en Willowmore op die uitgestrekte Karoovlaktes. In die ou dae was dit bekend as Kaalplaas, later as Morriston, en vanaf die aanbou van die eerste kerkie onder die huidige naam, wat sy oorsprong ontleen aan die natuurlike bron met riete (waarvan die oorblyfsels nog sigbaar is). Die eerste openbare vergadering om die aanbou van 'n kerk te bespreek, het op 24 Februarie 1910 onder ds. Johannes Rudolf Albertyn van die NG gemeente Willowmore plaasgevind. Op 22 Julie 1910 is die hoeksteen deur ds. Albertyn gelê. Hierdie gebou moes reeds in 1914 vergroot word. Dit het toe sitplek aan sowat 500 mense gebied. 'n Kommissie van die Ring van George het op 22 Februarie 1913 die plegtige stigting van die NG gemeente Rietbron behartig. By hierdie geleentheid is die grense vasgestel. Die kommissie het die eerste kerkraadslede benoem, met ds. J.R. Albertyn as konsulent.